**Ministru kabineta noteikumu projekta „Grozījumi Ministru kabineta 2012. gada 21.februāra noteikumos Nr. 134 „Personu apliecinošu dokumentu noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekta „Grozījumi Ministru kabineta 2012.gada 21.februāra noteikumos Nr.134 „Personu apliecinošu dokumentu noteikumi”” (turpmāk – Projekts) izstrāde ir Iekšlietu ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts izstrādāts pašlaik spēkā esošos Ministru kabineta 2012.gada 21.februāra noteikumu Nr.134 „Personu apliecinošu dokumentu noteikumi” (turpmāk – Noteikumi) precizēšanai, kā arī lai no 2015.gada 26.janvāra varētu uzsākt jauna parauga pilsoņu pasu izsniegšanu. 1. Noteikumu 40.punktā noteikts, ja personu apliecinoša dokumenta izsniegšanai nepieciešamos dokumentus persona iesniedz vai uzrāda Latvijas pārstāvniecībā, personu apliecinošu dokumentu sagatavo izsniegšanai desmit vai divās darbdienās pēc tam, kad nepieciešamie dokumenti saņemti Pārvaldē. Dokumenti no Latvijas pārstāvniecībām uz Latviju un sagatavotie personu apliecinošie dokumenti uz Latvijas pārstāvniecību tiek nogādāti ar diplomātisko pastu, kas var aizņemt vairākus mēnešus, ievērojami paildzinot laiku personu apliecinoša dokumenta saņemšanai, atrodoties ārvalstīs.
2. Saskaņā ar Noteikumu 23.6.apakšpunktu gadījumos, kad persona vēlas, lai pasē vai personas apliecībā tiktu iekļauta personvārda vai dzimtas uzvārda vēsturiskā forma vai personvārda citas valodas oriģinālforma latīņalfabētiskajā transliterācijā un minētā atšķirība nav norādīta Iedzīvotāju reģistrā vai iepriekšējā pasē, vai personas apliecībā, personai jāiesniedz personvārda rakstības atšķirību apliecinošs dokuments. Tiesību aktos nav noteikts, tieši kādi dokumenti apliecina personvārda vai dzimtas uzvārda vēsturisko formu vai personvārda oriģinālformu, tādēļ itin bieži rodas situācijas, kad personas iesniedz dokumentus, dokumentu tulkojumus vai kopijas, kas īstenībā nemaz neapliecina personvārda oriģinālformu. Pašreizējo tiesību aktu normas šajā jomā ir ļoti nenoteiktas un vispārīgas, un tas maldina personas, kas vēlas personu apliecinošā dokumentā ierakstu par sava personvārda vai dzimtas uzvārda vēsturisko formu vai personvārda citas valodas oriģinālformu.
3. Personu apliecinošu dokumentu aizsardzība pret viltošanu to dzīvescikla laikā samazinās, tāpēc, lai mazinātu tos riskus, kas saistās ar viltotu dokumentu izmantošanu, personu apliecinošu dokumentu paraugs periodiski ir jāuzlabo, mainot dizainu un ieviešot jaunākas paaudzes aizsarglīdzekļus. Pašreizējā parauga pases tika uzsākts izsniegt 2007.gada 20.novembrī, un rekomendējamais laiks viena parauga dokumentu izsniegšanai ir 5 – 7 gadi, tāpēc jau 2012.gadā Pārvalde uzsākta darbu pie jauna parauga pasu ieviešanas.

Jaunā parauga pases arī nodrošinās Eiropas Komisijas 2013.gada 30.septembra īstenošanas lēmuma C(2013) 6181, ar ko groza Komisijas Lēmumu C (2006) 2909 (galīgā redakcija), ar kuru nosaka tehniskās specifikācijas drošības elementu un biometrijas standartiem dalībvalstu izdotās pasēs un ceļošanas dokumentos, un Komisijas Lēmumu C (2008) 8657, ar kuru izveido sertifikātu politiku, kā prasīts tehniskajās specifikācijas drošības elementu un biometrijas standartiem dalībvalstu izdotās pasēs un ceļošanas dokumentos, un atjaunina normatīvos atsauces dokumentus, izpildi. Tas paredz, ka dalībvalstīm ir jānodrošina, ka visi elektroniskie mašīnlasāmie ceļošanas dokumenti, kas izsniegti pēc 2014.gada 31.decembra, atbalsta jaunu bezkontakta mikroshēmā iekļauto elektronisko datu aizsardzības mehānismu (“Papildinātā pieejas kontrole”) ar precizētām funkcionālajām un nefunkcionālajām (drošības) prasībām, un ir sertificēti atbilstoši lēmumā minētajam jaunākajam aizsardzības profilam (Kopējo kritēriju aizsardzības profils mašīnlasāmam ceļošanas dokumentam ar „ICAO lietojumu”, papildinātā piekļuves kontrole ar PACE, BSI-CC-PP-0056-V2-2012).2015.gada 26.janvārī ir plānots uzsākt jauna parauga pilsoņu pasu izsniegšana, bet šo pasu paraugus nosaka Ministru kabinets, ar Noteikumu 2.pielikumu. Tuvāko mēnešu laikā, atbilstoši pašreizējā parauga pasu sagatavju izlietojumam, tiks veikta arī pārējo pasu veidu (Latvijas nepilsoņu, bezvalstnieku, bēgļu un personu, kurām noteikts alternatīvais statuss) paraugu maiņa.Projekts izstrādāts ar mērķi risināt iepriekšminētos jautājumus. Tālāk – detalizētāks Projekta apraksts.Projekts paredz svītrot Noteikumu 8.punktā teikumu par to, ka personvārda vai dzimtas uzvārda rakstības atšķirību persona apliecina dokumentāri, ja tā nav norādīta Iedzīvotāju reģistrā vai iepriekšējā personu apliecinošā dokumentā, jo šī norma pilnīgāk un precīzāk ir iekļauta projekta 1.4. un 1.5.punktā.Projekts paredz, ka turpmāk personai būs jāiesniedz fotogrāfija, kas izgatavota atbilstoši prasībām, lai sagatavotu iesniegumu, arī gadījumā, ja Latvijas pārstāvniecībā nav nodrošināta iespēja personu nofotografēt.Projekts paredz papildināt Noteikumus 18.punktu ar jaunām normām, kas nosaka, ka Latvijas pārstāvniecība sagatavoto pasi vai personas apliecību, kurā nav iekļauti sertifikāti, personai, kura uzturas ārvalstī un ir informējusi pārstāvniecību, ka objektīvu iemeslu dēļ (piemēram, veselības stāvokļa vai dzīvesvietas attāluma dēļ) nevar ierasties pārstāvniecībā, var nosūtīt pa pastu ar drošu ierakstītu sūtījumu, tādejādi samazinot administratīvo slogu tām personām, kam personu apliecinošu dokumentu izsniedz ārvalstīs. Regulējumu, kurā brīdī informācija par personu apliecinoša dokumenta izsniegšanu tiek ievadīta Personu apliecinošu dokumentu sistēmā, paredzēts noteikt ar iekšējā normatīvajā aktu – līdzīgi, kā tas ir gadījumos, kad persona jaunu personu apliecinošu dokumentu saņem Pārvaldes teritoriālajā nodaļā Latvijā. Projektā precizēts Noteikumu 23.6.apakšpunkts nosakot, kādi dokumenti personai jāuzrāda gadījumā, ja viņa vēlas, lai personu apliecinošā dokumentā tiktu iekļauta personvārda citas valodas oriģinālforma latīņalfabētiskajā transliterācijā, kā arī Projekts paredz papildināt Noteikumu 23.punktu ar jaunu apakšpunktu, kurā noteiktas normas attiecībā uz personvārda vai dzimtas uzvārda vēsturiskā formas ierakstu personu apliecinošā dokumentā.Projekta 1.6. un 1.7.apakšpunktos precizētas tehniskās iespējas personas paraksta iegūšanai, paredzot iespēju personai parakstīties uz paraksta attēla iegūšanas aparatūras sensora, jo Pārvalde plāno veikt personu apliecinošu dokumentu izsniegšanas darbavietas aprīkojuma nomaiņu, izmantojot arī jauna veida aparatūru un programmatūru personas paraksta attēla iegūšanai.Projekts paredz precizēt Noteikumu 30.punktu, atceļot līdz šim noteikto nepieciešamību personai iesniegumā jauna personu apliecinoša dokumenta izsniegšanai rakstiski norādīt, ka viņa piekrīt iesniegumā iekļautajām ziņām, tādējādi kaut nedaudz, bet samazinot administratīvo slogu un laiku, kas nepieciešams viena klienta apkalpošanai.Projekts paredz precizēt Noteikumu 40.punktu, nosakot, ka personu apliecinoši dokumenti personām, kas to saņemšanai pieteikušās Latvijas pārstāvniecībās, tiek izgatavoti desmit vai divu darba dienu laikā pēc tam, kad nepieciešamie dokumenti saņemti Pārvaldē tikai tādā gadījumā, kad iepriekšējais personu apliecinošais dokuments ir zudis. Citos gadījumos jauna personu apliecinoša dokumenta izgatavošana turpmāk tiks uzsākta tūlīt pēc personas iesnieguma jauna personu apliecinoša dokumenta izsniegšanai sagatavošanas Personu apliecinošu dokumentu informācijas sistēmā un tā parakstīšanas – negaidot papīra formāta iesnieguma saņemšanu no Latvijas pārstāvniecības, respektīvi – pārējos gadījumos personu apliecinoša dokumenta izgatavošanas termiņš noteikts Noteikumu 38.punktā. Tas atvieglos un paātrinās jauna personu apliecinoša dokumenta saņemšanu Latvijas valstspiederīgajam uzturoties ārvalstī.Projekts nosaka, ka neizsniegtu personu apliecinošu dokumentu pārvalde glabā divus gadus un tad iznīcina, šobrīd glabā vienu gadu.Projekts izsaka 2.pielikumu jaunā redakcijā, nosakot jaunā parauga pilsoņu pasu saturu un paraugus. |
| 3. | Projekta izstrādē iesaistītās institūcijas | Pilsonības un migrācijas lietu pārvalde.Ārlietu ministrija – attiecībā uz normām par personu apliecinošu dokumentu izsniegšanu Latvijas valstspiederīgajiem, kas uzturas ārvalstīs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas pilsoņi, kas saņem jaunas pases – 250 līdz 350 tūkstoši gadāLatvijas pilsoņi un nepilsoņi, kas jaunus personu apliecinošus dokumentus saņem ārvalstīs – 25 - 28 tūkstoši gadā.Personas, kas vēlas personu apliecinošos dokumentos ierakstus par personvārda citas valodas oriģinālformas latīņalfabētisko rakstību vai personvārda vēsturisko formu – līdz 10 tūkstošiem gadā. |
| 2. | Tiesiskā regulējuma ietekme uz tautsaimniecību un administratīvo slogu | Projektam ir pozitīva ietekme uz tautsaimniecību un administratīvā sloga samazināšanu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts neuzliek sabiedrībai jaunus pienākumus.Projekts ievietots Pilsonības un migrācijas lietu pārvaldes mājas lapā.  |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde Latvijas Republikas pārstāvniecības ārvalstīs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Anotācijas III, IV, V sadaļa – tiesību akta projekts šo jomu neskar.

Iekšlietu ministrs R. Kozlovskis

Vīza:

Valsts sekretāre I. Pētersone-Godmane

13.01.2015.

1235

Dz.Peneze, 67219521, dzintra.peneze@pmlp.gov.lv